CELEX: 62011CN0635
Language: el
Date: 2011-12-09 00:00:00
Title: Υπόθεση C-635/11: Προσφυγή της 9ης Δεκεμβρίου 2011 — Ευρωπαϊκή Επιτροπή κατά Βασιλείου των Κάτω Χωρών

25.2.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 58/4
            
         Προσφυγή της 9ης Δεκεμβρίου 2011 — Ευρωπαϊκή Επιτροπή κατά Βασιλείου των Κάτω Χωρών
   (Υπόθεση C-635/11)
   2012/C 58/05
   Γλώσσα διαδικασίας: η ολλανδική
   
      Διάδικοι
   
   
      Προσφεύγουσα: Ευρωπαϊκή Επιτροπή (εκπρόσωποι: J. Enegren και M. van Beek)
   
      Καθού: Βασίλειο των Κάτω Χωρών
   
      Αιτήματα
   
   Η προσφεύγουσα ζητεί από το Δικαστήριο:
   
               —
            
            
               να διαπιστώσει ότι το Βασίλειο των Κάτω Χωρών, μη θεσπίζοντας όλες τις αναγκαίες νομοθετικές και κανονιστικές διατάξεις για να διασφαλίσει ότι, στην περίπτωση που από τη διασυνοριακή συγχώνευση εταιριών προκύψει εταιρία έχουσα την καταστατική της έδρα στις Κάτω Χώρες, οι εργαζόμενοι στις ευρισκόμενες σε άλλα κράτη μέλη εγκαταστάσεις της εταιρίας αυτής μπορούν να ασκούν τα ίδια δικαιώματα συμμετοχής με αυτά που έχουν οι εργαζόμενοι στις Κάτω Χώρες, παρέβη τις υποχρεώσεις που έχει από το άρθρο 16, παράγραφος 2, εισαγωγικό μέρος, δεύτερο σκέλος της διαζεύξεως, στοιχείο β', της οδηγίας 2005/56/ΕΚ (1) του Ευρωπαϊκού Κοινοβουλίου και του Συμβουλίου, της 26ης Οκτωβρίου 2005, για τις διασυνοριακές συγχωνεύσεις κεφαλαιουχικών εταιριών·
            
         
               —
            
            
               να καταδικάσει το Βασίλειο των Κάτω Χωρών στα δικαστικά έξοδα.
            
         
      Ισχυρισμοί και κύρια επιχειρήματα
   
   Από το άρθρο 16, παράγραφος 2, στοιχείο β', της οδηγίας 2005/56/ΕΚ προκύπτει ότι η εθνική νομοθεσία του κράτους μέλους όπου έχει την καταστατική της έδρα η εταιρία που προκύπτει από διασυνοριακή συγχώνευση πρέπει να προβλέπει ότι οι εργαζόμενοι στις ευρισκόμενες σε άλλα κράτη μέλη εγκαταστάσεις της εταιρίας αυτής μπορούν να ασκούν τα ίδια δικαιώματα συμμετοχής στην εταιρία που προκύπτει από τη διασυνοριακή συγχώνευση με αυτά που έχουν οι εργαζόμενοι στο κράτος μέλος της καταστατικής έδρας της νέας αυτής εταιρίας.
   Κατά συνέπεια, η εθνική νομοθεσία μεταφοράς της οδηγίας πρέπει να αφορά όλες τις καταστάσεις που προβλέπει το άρθρο 16, παράγραφος 2, της οδηγίας.
   Τούτο δεν συμβαίνει στις Κάτω Χώρες.
   
      (1)  EE L 310, σ. 1.